62022CO0761
RJEŠENJE SUDA (osmo vijeće)
5. listopada 2023. (
*1
)
„Zahtjev za prethodnu odluku – Članak 99. Poslovnika Suda – Odgovor koji ne ostavlja mjesta nikakvoj razumnoj sumnji – Energija – Okvir za označavanje energetske učinkovitosti – Uredba (EU) 2017/1369 – Članak 6. prvi stavak točka (a) – Obveza dobavljača i prodavatelja proizvoda da u svojim vizualnim oglasima navedu razred energetske učinkovitosti tog proizvoda i raspon razreda energetske učinkovitosti koji je prikazan na oznaci dotične skupine proizvoda – Izravna primjena te obveze – Diskrecijsko pravo koje ti dobavljači i prodavatelji imaju pri ispunjavanju navedene obveze kada nije donesen delegirani akt na temelju te uredbe”
U predmetu C‑761/22,
povodom zahtjeva za prethodnu odluku na temelju članka 267. UFEU‑a, koji je uputio Landgericht Bochum (Zemaljski sud u Bochumu, Njemačka), odlukom od 23. studenoga 2022., koju je Sud zaprimio 15. prosinca 2022., u postupku
Verband Wirtschaft im Wettbewerb Verein für Lauterkeit in Handel und Industrie eV
protiv
Roller GmbH & Co. KG,
SUD (osmo vijeće),
u sastavu: M. Safjan (izvjestitelj), predsjednik vijeća, N. Piçarra i M. Gavalec, suci,
nezavisna odvjetnica: T. Ćapeta,
tajnik: A. Calot Escobar,
odlučivši, nakon što je saslušao nezavisnu odvjetnicu, da u predmetu odluči obrazloženim rješenjem, u skladu s člankom 99. Poslovnika Suda,
donosi sljedeće
Rješenje
1
Zahtjev za prethodnu odluku odnosi se na tumačenje članka 6. prvog stavka točke (a) Uredbe (EU) 2017/1369 Europskog parlamenta i Vijeća od 4. srpnja 2017. o utvrđivanju okvira za označivanje energetske učinkovitosti i o stavljanju izvan snage Direktive 2010/30/EU (SL 2017., L 198, str. 1.).
2
Zahtjev je upućen u okviru spora između Verbanda Wirtschaft im Wettbewerb Verein für Lauterkeit in Handel und Industrie eV i društva Roller GmbH & Co. KG u vezi sa zahtjevom da se tom društvu naloži da prestane oglašavati kućanske pećnice i nape na način da u oglasima ne navodi raspon razreda energetske učinkovitosti koji je prikazan na oznaci dotične skupine proizvoda.
Pravni okvir
Pravo Unije
Direktiva 2010/30/EU
3
U uvodnim izjavama 5. i 8. Direktive 2010/30/EU Europskog parlamenta i Vijeća od 19. svibnja 2010. o označivanju potrošnje energije i ostalih resursa proizvoda povezanih s energijom uz pomoć oznaka i standardiziranih informacija o proizvodu (SL 2010., L 153, str. 1.) (SL, posebno izdanje na hrvatskom jeziku, poglavlje 13., svezak 50., str. 101.), navodilo se:
„(5)
Pružanjem točnih, relevantnih i usporedivih informacija o specifičnoj potrošnji energije proizvoda povezanih s energijom, krajnje korisnike treba usmjeriti da biraju one proizvode koji tijekom uporabe troše manje ili posredno rezultiraju manjom potrošnjom energije i drugih resursa i time potaknuti proizvođače na poduzimanje mjera za smanjivanje potrošnje energije i drugih resursa proizvoda koje proizvode. Time isto tako neizravno treba potaknuti učinkovitu uporabu tih proizvoda koja bi pridonijela ostvarivanju cilja energetske učinkovitosti [Europske unije] od 20 %. Bez tih informacija, samim djelovanjem tržišnih sila, neće doći do promicanja racionalne uporabe energije i ostalih bitnih resursa kod takvih proizvoda.
[…]
(8)
Obaviještenost ima ključnu ulogu u djelovanju tržišnih sila pa je stoga nužno uvesti jednoobraznu oznaku za sve proizvode istog tipa, kojom se potencijalnim kupcima daju dodatne standardizirane informacije o troškovima koji se uz te proizvode vežu u smislu energije i potrošnje ostalih bitnih resursa i poduzeti mjere kojima bi se osiguralo da te informacije dobiju i oni potencijalni krajnji korisnici koji izloženi proizvod ne vide pa nisu u mogućnosti vidjeti oznaku. Kako bi bila učinkovita i uspješna, oznaka treba biti lako prepoznatljiva krajnjim korisnicima, jednostavna i sažeta. U tu svrhu postojeće oznake treba zadržati kao osnovu za obavješćivanje krajnjih kupaca o energetskoj učinkovitosti proizvoda. Potrošnju energije proizvoda i druge podatke o proizvodima treba mjeriti u skladu s usklađenim normama i metodama.”
4
Članak 10. te direktive određivao je:
„1.   Pojedinosti koje se odnose na oznaku i informacijski list [Europska] [k]]omisija utvrđuje u delegiranim aktima u skladu s člancima od 11. do 13., za svaki tip proizvoda u skladu s ovim člankom.
[…]”
Delegirana uredba (EU) br. 65/2014
5
Iz druge uvodne izjave Delegirane uredbe Komisije (EU) br. 65/2014 оd 1. listopada 2013. o dopuni Direktive 2010/30/EU Europskog parlamenta i Vijeća u pogledu označivanja energetske učinkovitosti kućanskih pećnica i napa (SL 2014., L 29, str. 1. i SL 2015., L 61, str. 26.) vidljivo je da je ona donesena na temelju članka 10. Direktive 2010/30.
6
Članak 3. te delegirane uredbe, naslovljen „Obveze dobavljača i vremenski raspored”, određuje:
„Dobavljač osigurava da je:
1.
u vezi s oznakama, informacijskim listovima i tehničkom dokumentacijom:
(a)
za kućanske pećnice:
i.
svaka kućanska pećnica dostavljena s jednom ili više tiskanih oznaka koja sadržava podatke u obliku utvrđenom u Prilogu III. točki 1. za svaki prostor za pečenje pećnice;
[…]
iv.
svaki oglas za određeni model proizvoda kućanske pećnice sadržava razred energetske učinkovitosti ako se u oglasu objavljuju podaci o potrošnji energije ili cijeni;
v.
svi tehnički promidžbeni materijali o određenome modelu kućanske pećnice u kojima su navedeni njezini specifični tehnički parametri sadržavaju razred energetske učinkovitosti tog modela;
[…]
(b)
za kućanske nape:
i.
svaka kućanska napa dostavljena s tiskanom oznakom koja sadržava podatke u obliku utvrđenom u Prilogu III. točki 2.;
[…]
iv.
svaki oglas za određeni model proizvoda kućanske nape sadržava razred energetske učinkovitosti ako se u oglasu objavljuju podaci o potrošnji energije ili cijeni;
v.
svi tehnički promidžbeni materijali za određeni model kućanske nape u kojima su navedeni njezini specifični tehnički parametri sadržavaju razred energetske učinkovitosti tog modela;
[…]
3.
u vezi s oblikom oznaka:
(a)
za kućanske pećnice, oblik oznake za prostor za pečenje pećnice utvrđuje se Prilogom III. točkom 1. za uređaje stavljene na tržište od 1. siječnja 2015.;
(b)
za kućanske nape, oblik oznake utvrđuje se u skladu s Prilogom III. točkom 2. pri čemu vrijedi sljedeći vremenski raspored:
[…]
iv.
za kućanske nape stavljene na tržište od 1. siječnja 2020. s razredima energetske učinkovitosti A+++, A++, A+, A, B, C, D, oznake trebaju biti u skladu s Prilogom III. točkom 2.1.4. (oznaka 4).
[…]”
7
Članak 4. navedene delegirane uredbe, naslovljen „Obveze distributera”, formuliran je ovako:
„Distributeri osiguravaju da […]:
1.
za kućanske pećnice:
[…]
(c)
svaki oglas za određeni oblik ili medij prodaje na daljinu i stavljanja proizvoda na tržište koji se odnosi na određeni model pećnice sadržava upućivanje na razred energetske učinkovitosti ako se u oglasu objavljuju podaci o potrošnji energije ili cijeni;
(d)
svi tehnički promidžbeni materijali za određeni model u kojima su navedeni tehnički parametri pećnice sadržavaju razred energetske učinkovitosti tog modela;
2.
za kućanske nape:
[…]
(c)
svaki oglas za bilo koji oblik ili medij prodaje na daljinu i stavljanja proizvoda na tržište koji se odnosi na određeni model kućanske nape sadržava upućivanje na razred energetske učinkovitosti ako se u oglasu objavljuju podaci o potrošnji energije ili cijeni;
(d)
svi tehnički promidžbeni materijali za određeni model u kojima su navedeni tehnički parametri kućanske nape sadržavaju razred energetske učinkovitosti tog modela.”
8
Prilog III. istoj delegiranoj uredbi naslovljen je „Oznaka”. Točka 1.1.1. tog priloga, naslovljena „Izgled oznake – za svaki prostor za pečenje kućanske električne pećnice”, sadržava sljedeću sliku:
9
U točki 1.1.2. Priloga III. Delegiranoj uredbi br. 65/2014, naslovljenoj „Podaci sadržani u oznaci – kućanske električne pećnice”, daje se objašnjenje rimskih brojki koje se navode na slici prikazanoj u točki 1.1.1. tog priloga i predviđa se:
„Oznaka sadržava sljedeće podatke:
[…]
IV. razred energetske učinkovitosti prostora za pečenje utvrđen je u skladu s Prilogom I. Vrh strelice sa slovom oznake nalazi se na istoj visini kao i vrh strelice odgovarajućeg razreda energetske učinkovitosti;
[…]”
10
U skladu s točkom 1.1.3. Priloga III. te delegirane uredbe, naslovljenom „Izgled oznake – kućanske električne pećnice”:
„Oznaka za svaki prostor za pečenje kućanske električne pećnice izgleda onako kako je prikazano na donjoj slici:
pri čemu:
[…]
(5)
Skala razreda energetske učinkovitosti
–
Strelica: visina: 5,5 mm, razmak: 1 mm – boje:
–
najviši razred: X-00-X-00;
–
drugi razred: 70‑00-X-00;
–
treći razred: 30‑00-X-00;
–
četvrti razred: 00‑00-X-00;
–
peti razred: 00‑30-X-00;
–
šesti razred: 00‑70-X-00;
–
najniži razred: 00-X‑X-00,
–
Tekst: Calibri bold 18 pt, velika slova i bijela boja; simbol_+’: Calibri bold 12 pt, bijela boja, poravnati u jednom redu.
(6)
Razred energetske učinkovitosti
–
Strelica: širina: 20 mm, visina: 10 mm, 100 % crna boja.
–
Tekst: Calibri bold 24 pt, velika slova i bijela boja; simbol_+’: Calibri bold 18 pt, bijela boja, poravnati u jednom redu.
[…]”
11
Točka 2.1.4. Priloga III. navedenoj delegiranoj uredbi, naslovljena „Kućanske nape svrstane u razrede energetske učinkovitosti od A+++ do D (oznaka 4)”, sadržava sljedeći sliku:
12
U točki 2.2. Priloga III. istoj delegiranoj uredbi, naslovljenoj „Podaci sadržani u oznaci – kućanske nape”, daje se objašnjenje rimskih brojki koje se navode, među ostalim, na slici prikazanoj u točki 2.1.4. tog priloga i predviđa se:
„Oznaka sadržava sljedeće podatke:
[…]
III.
razred energetske učinkovitosti kućanske nape utvrđen je u skladu s Prilogom I. Vrh strelice s oznakom razreda energetske učinkovitosti kućanske nape nalazi se na istoj visini kao i vrh strelice odgovarajućeg razreda energetske učinkovitosti;
[…]”
13
U skladu s točkom 2.3. Priloga III. Delegiranoj uredbi br. 65/2014, naslovljenom „Izgled oznake – kućanske nape”:
„Oznaka izgleda onako kako je prikazano na slici u nastavku:
pri čemu:
[…]
(5)
Skala razreda energetske učinkovitosti
–
Strelica: visina: 4 mm, razmak: 0,75 mm – boje:
–
najviši razred: X-00-X-00;
–
drugi razred: 70‑00-X-00;
–
treći razred: 30‑00-X-00;
–
četvrti razred: 00‑00-X-00;
–
peti razred: 00‑30-X-00;
–
šesti razred: 00‑70-X-00;
–
najniži razred: 00-X‑X-00;
–
Tekst: Calibri bold 10 pt, velika slova i bijela boja; simbol_+’: Calibri bold 7 pt, bijela boja, poravnati u jednom redu.
(6)
Razred energetske učinkovitosti
–
Strelica: širina: 15 mm, visina: 8 mm, 100 % crna boja;
–
Tekst: Calibri bold 17 pt, velika slova i bijela boja; simbol_+’: Calibri bold 12 pt, bijela boja, poravnati u jednom redu.
[…]”
Uredba 2017/1369
14
U uvodnim izjavama 2. i 10. Uredbe 2017/1369 navodi se:
„(2)
Označivanjem energetske učinkovitosti kupcima se omogućuje da donose [informirane] odluke na temelju potrošnje energije proizvoda povezanih s energijom (‚proizvodi’). Informacijama o učinkovitim i održivim proizvodima povezanima s energijom znatno se doprinosi uštedi energije i smanjenju računa za potrošnju energije te se istodobno promiču inovacije i ulaganja u proizvodnju energetski učinkovitijih proizvoda. Poboljšanje učinkovitosti proizvoda povezanih s energijom putem [informirane] odluke kupaca te usklađivanje povezanih zahtjeva na razini Unije koriste i proizvođačima, industriji i općenito gospodarstvu Unije.
[…]
(10)
Pružanjem točnih, relevantnih i usporedivih informacija o specifičnoj potrošnji energije proizvoda povezanih s energijom, kupcima se olakšava odabir proizvoda koji tijekom uporabe troše manje energije i drugih bitnih resursa. Standardizirana obvezna oznaka za proizvode povezane s energijom učinkovito je sredstvo kojim se potencijalnim kupcima pružaju usporedive informacije o energetskoj učinkovitosti proizvoda povezanih s energijom. Uz oznaku bi trebao biti priložen informacijski list proizvoda. Oznaka bi trebala biti lako prepoznatljiva, jednostavna i sažeta. U tu bi svrhu na oznakama trebalo zadržati postojeći raspon boja od tamnozelene do crvene kao osnovu za informiranje korisnika o energetskoj učinkovitosti proizvoda. Kako bi oznaka bila od stvarne koristi kupcima koji traže uštedu energije i troškova, stupnjevi raspona oznaka trebali bi odgovarati važnosti uštede energije i troškova za kupce. Za većinu skupina proizvoda na oznaci bi, prema potrebi, uz raspon oznaka trebalo navesti i apsolutnu potrošnju energije kako bi se kupcima omogućilo predviđanje izravnog učinka njihovih odluka na račune za potrošnju energije. Međutim, nemoguće je pružiti istu informaciju za proizvode povezane s energijom koji sami ne troše energiju.
[…]”
15
U članku 6. prvom stavku točki (a) te uredbe određuje se:
„Dobavljač i trgovac:
(a)
upućuju na razred energetske učinkovitosti proizvoda i raspon razreda učinkovitosti dostupan na oznaci u vizualnom oglasu ili tehničkom promidžbenom materijalu za određeni model u skladu s relevantnim delegiranim aktom”.
16
Članak 16. navedene uredbe formuliran je na sljedeći način:
„1.   Komisija je ovlaštena donositi delegirane akte u skladu s člankom 17. kako bi dopunila ovu Uredbu utvrđivanjem detaljnih zahtjeva u vezi s oznakama za određene skupine proizvoda.
[…]
3.   U delegiranim aktima koji se odnose na određene skupine proizvoda posebno se navodi:
[…]
(j)
na koji je način energetski razred i raspon razreda energetske učinkovitosti dostupnih na oznaci uključen u vizualne oglase i tehničke promidžbene materijale, uključujući čitljivost i vidljivost;
[…]”
17
U članku 20. stavku 4. iste uredbe predviđa se:
„Delegirani akti doneseni na temelju članka 10. Direktive 2010/30/EU i Direktive Komisije 96/60/EZ [od 19. rujna 1996. o provedbi Direktive Vijeća 92/75/EEZ u vezi s energetskim označivanjem kombiniranih perilica‑sušilica rublja (SL 1996., L 266, str. 1.) (SL, posebno izdanje na hrvatskom jeziku, poglavlje 13., svezak 54., str. 3.)] ostaju na snazi sve dok ne budu stavljeni izvan snage ili zamijenjeni delegiranim aktima donesenim na temelju članka 16. ove Uredbe obuhvaćajući relevantnu skupinu proizvoda.
Obveze iz ove Uredbe primjenjuju se u pogledu skupina proizvoda obuhvaćenih delegiranim aktima donesenim na temelju članka 10. Direktive 2010/30/EU i Direktive 96/60/EZ.”
Delegirane uredbe (EU) 2019/2013, 2019/2014, 2019/2015, 2019/2016, 2019/2017 i 2019/2018
18
Prilozi VII. i VIII. Delegiranoj uredbi Komisije (EU) 2019/2013 оd 11. ožujka 2019. o dopuni Uredbe (EU) 2017/1369 Europskog parlamenta i Vijeća u pogledu označivanja energetske učinkovitosti elektroničkih zaslona i o stavljanju izvan snage Delegirane uredbe Komisije (EU) br. 1062/2010 (SL 2019., L 315, str. 1. i SL 2020., L 50, str. 18.), Delegiranoj uredbi Komisije (EU) 2019/2014 оd 11. ožujka 2019. o dopuni Uredbe (EU) 2017/1369 Europskog parlamenta i Vijeća u pogledu označivanja energetske učinkovitosti kućanskih perilica rublja i kućanskih perilica‑sušilica rublja te o stavljanju izvan snage Delegirane uredbe Komisije (EU) br. 1061/2010 i Direktive Komisije 96/60/EZ (SL 2019., L 315, str. 29. i SL 2020., L 50, str. 19.), Delegiranoj uredbi Komisije (EU) 2019/2015 od 11. ožujka 2019. o dopuni Uredbe (EU) 2017/1369 Europskog parlamenta i Vijeća u pogledu označivanja energetske učinkovitosti izvora svjetlosti te o stavljanju izvan snage Delegirane uredbe Komisije (EU) br. 874/2012 (SL 2019., L 315, str. 68.), Delegiranoj uredbi Komisije (EU) 2019/2016 оd 11. ožujka 2019. o dopuni Uredbe (EU) 2017/1369 Europskog parlamenta i Vijeća u pogledu označivanja energetske učinkovitosti rashladnih uređaja te o stavljanju izvan snage Delegirane uredbe Komisije (EU) br. 1060/2010 (SL 2019., L 315, str. 102. i SL 2020., L 50, str. 21.), Delegiranoj uredbi Komisije (EU) 2019/2017 od 11. ožujka 2019. o dopuni Uredbe (EU) 2017/1369 Europskog parlamenta i Vijeća u pogledu označivanja energetske učinkovitosti kućanskih perilica posuđa te o stavljanju izvan snage Delegirane uredbe Komisije (EU) br. 1059/2010 (SL 2019., L 315, str. 134.), te Delegiranoj uredbi Komisije (EU) 2019/2018 od 11. ožujka 2019. o dopuni Uredbe (EU) 2017/1369 Europskog parlamenta i Vijeća u pogledu označivanja energetske učinkovitosti rashladnih uređaja s funkcijom izravne prodaje (SL 2019., L 315, str. 155. i ispravci SL 2020., L 317, str. 39., SL 2021., L 309, str. 36. i SL 2021., L 373, str. 95.), sadržavaju sljedeće slike, pri čemu je jednobojna slika prikazana samo u Prilogu VII. tim delegiranim uredbama:
„
”
Glavni postupak i prethodna pitanja
19
Društvo Roller upravlja s oko 150 trgovina namještaja u cijeloj Njemačkoj i predstavlja se kao najveći njemački lanac diskontnih trgovina namještaja.
20
Početkom 2022. godine to je društvo na svojoj internetskoj stranici, u rubrici naslovljenoj „Kuhinje na akciji”, oglašavalo opremljenu kuhinju po cijeni od 1699,00 eura. Pored informacija vezanih uz kuhinjski namještaj, navodile su se i informacije o električnim uređajima koji su ugrađeni u tu kuhinju. Konkretno, navodilo se da je razred energetske učinkovitosti za ugradbenu pećnicu i ventilacijsku napu „A” odnosno „C”. Ta se informacija navodila na grafičkoj strelici s pozadinom u boji, i to žutoj boji za ugradbenu pećnicu i narančastoj boji za ventilacijsku napu. Međutim, nedostajali su rasponi razreda energetske učinkovitosti, kako su prikazani na oznaci dotičnih uređaja.
21
Verband Wirtschaft im Wettbewerb Verein für Lauterkeit in Handel und Industrie udruga je s deklariranom pravnom osobnošću. U skladu sa statutom te udruge, njezin je cilj već više od 40 godina, među ostalim, promicati poslovne interese svojih članova i boriti se protiv nelojalne konkurencije odnosno promicati lojalnu konkurenciju kroz sudjelovanje u pravnim istraživanjima, objašnjavanju i informiranju u suradnji s nadležnim tijelima pravosudne uprave.
22
Dana 10. veljače 2022. udruga Verband Wirtschaft im Wettbewerb Verein für Lauterkeit in Handel und Industrie bezuspješno je društvu Roller uputila upozorenje među ostalim zbog kršenja Uredbe 2017/1369, uz obrazloženje da u svojem oglasu nije navelo raspon razreda energetske učinkovitosti za dotičnu pećnicu i ventilacijsku napu.
23
Verband Wirtschaft im Wettbewerb Verein für Lauterkeit in Handel und Industrie stoga se obratio Landgerichtu Bochum (Zemaljski sud u Bochumu, Njemačka), sudu koji je uputio zahtjev, tužbom kojom je tražio da se, među ostalim, ubuduće prestane s takvim oglašavanjem.
24
Konkretno, Verband Wirtschaft im Wettbewerb Verein für Lauterkeit in Handel und Industrie smatra da su, prema članku 6. prvom stavku točki (a) Uredbe 2017/1369, prodavatelji kao što je društvo Roller dužni u vizualnim oglasima za kućanske pećnice i nape navesti razred energetske učinkovitosti dotičnih uređaja i raspon razreda energetske učinkovitosti koji je prikazan na oznaci dotičnih skupina proizvoda, odnosno, kada je riječ o kućanskim pećnicama i napama, raspon razreda energetske učinkovitosti između A+++ i D.
25
S druge strane, društvo Roller pred sudom koji je uputio zahtjev tvrdi da ono nema nikakvu obvezu navođenja raspona razreda energetske učinkovitosti dotičnih skupina proizvoda u svojim oglasima za električne pećnice i nape. Naime, navodi da za navedene skupine proizvoda ta obveza još uvijek nije konkretizirana u delegiranom aktu donesenom na temelju Uredbe 2017/1369, niti proizlazi izravno iz članka 6. te uredbe.
26
Sud koji je uputio zahtjev ističe da, kada je riječ o kućanskim pećnicama i napama, još uvijek nije donesen nikakav delegirani akt na temelju Uredbe 2017/1369 i da Delegirana uredba br. 65/2014 – donesena na temelju Direktive 2010/30 koja je stavljena izvan snage Uredbom 2017/1369 – ne sadržava nikakvu obvezu u pogledu navođenja raspona razreda energetske učinkovitosti dotične skupine proizvoda u vizualnim oglasima i odgovarajućim tehničkim promidžbenim materijalima.
27
U tom kontekstu, navedeni sud također pita može li se izravno iz članka 6. prvog stavka točke (a) Uredbe 2017/1369 zaključiti da su prodavatelji kao što je društvo Roller dužni u svojim vizualnim oglasima i tehničkim promidžbenim materijalima navesti razred energetske učinkovitosti dotičnih uređaja i raspon razreda energetske učinkovitosti koji je prikazan na oznaci dotične skupine proizvoda ili je pak primjena takve obveze „odgođena” do stupanja na snagu delegiranog akta koji će biti donesen na temelju te uredbe. U slučaju da ti prodavatelji nisu vezani navedenom obvezom, navedeni sud također želi znati imaju li oni određenu diskrecijsku slobodu u pogledu navođenja tog razreda i raspona razreda energetske učinkovitosti te koje mogućnosti imaju prilikom korištenja tog diskrecijskog prava.
28
U tim je okolnostima Landgericht Bochum (Zemaljski sud u Bochumu) odlučio prekinuti postupak i uputiti Sudu sljedeća prethodna pitanja:
„1.
Proizlazi li već izravno iz članka 6. prvog stavka točke (a) Uredbe [2017/1369] obveza dobavljača ili prodavatelja proizvoda obuhvaćenih označavanjem energetske učinkovitosti da u svojem oglasu navedu razred energetske učinkovitosti i raspon razreda energetske učinkovitosti, pri čemu ta odredba ne podliježe uvjetu pojašnjenja delegiranim aktom?
2.
U slučaju potvrdnog odgovora na prvo pitanje:
(a)
Je li posljedica obveze dobavljača ili prodavatelja proizvoda obuhvaćenih označavanjem energetske učinkovitosti da u svojem oglasu navedu razred energetske učinkovitosti i raspon razreda energetske učinkovitosti, a koja izravno proizlazi već iz članka 6. prvog stavka točke (a) Uredbe [2017/1369], to da ti dobavljači ili prodavatelji imaju određeni manevarski prostor u pogledu načina prikazivanja do stupanja na snagu novih delegiranih akata? U slučaju potvrdnog odgovora na drugo pitanje u točki (a):
(b)
Kojim mogućnostima u pogledu navođenja informacija – koje su u skladu s pravom Unije – propisanih za razred energetske učinkovitosti i raspon razreda energetske učinkovitosti, dobavljači i prodavatelji raspolažu u tom smislu do stupanja na snagu novih delegiranih akata? Je li eventualno dovoljna veza između razreda energetske učinkovitosti i rasporeda boja u skladu s prilogom K 1 tužbi koju je odabrao tuženik [iz glavnog postupka]?
3.
U slučaju niječnog odgovora na prvo pitanje:
Je li u tom smislu obveza dobavljača ili prodavatelja proizvoda obuhvaćenih označavanjem energetske učinkovitosti da u svojim oglasima navedu razred energetske učinkovitosti i raspon razreda energetske učinkovitosti potpuno odgođena do stupanja na snagu novih delegiranih akata?”
O prethodnim pitanjima
29
Sud na temelju članka 99. svojeg poslovnika može, posebno kad se odgovor na pitanje koje je postavljeno u prethodnom postupku može jasno izvesti iz sudske prakse ili kad odgovor na takvo pitanje ne ostavlja mjesta nikakvoj razumnoj sumnji, u svakom trenutku na prijedlog suca izvjestitelja i nakon što sasluša nezavisnog odvjetnika odlučiti obrazloženim rješenjem.
30
Tu odredbu treba primijeniti u ovom predmetu.
31
Svojim pitanjima, koja valja ispitati zajedno, sud koji je uputio zahtjev u bitnome pita treba li članak 6. prvi stavak točku (a) Uredbe 2017/1369 tumačiti na način da su dobavljači i prodavatelji proizvoda dužni u svojim vizualnim oglasima ili tehničkim promidžbenim materijalima za određeni model tog proizvoda navesti njegov razred energetske učinkovitosti i raspon razreda energetske učinkovitosti koji je prikazan na oznaci dotične skupine proizvoda, u slučaju kad je ta skupina proizvoda uređena delegiranim aktom donesenim na temelju Direktive 2010/30, a ne delegiranim aktom donesenim na temelju Uredbe 2017/1369. U slučaju potvrdnog odgovora, sud koji je uputio zahtjev želi znati na koji način ti dobavljači i prodavatelji mogu navesti taj razred energetske učinkovitosti i taj raspon razreda energetske učinkovitosti u dotičnom oglasu odnosno promidžbenim materijalima.
32
Kao prvo, valja podsjetiti na to da, prema članku 6. prvom stavku točki (a) Uredbe 2017/1369, dobavljači i prodavatelji proizvoda moraju navesti razred energetske učinkovitosti tog proizvoda i raspon razreda energetske učinkovitosti koji je prikazan na oznaci dotične skupine proizvoda u vizualnim oglasima ili tehničkim promidžbenim materijalima za određeni model tog proizvoda u skladu s mjerodavnim delegiranim aktom.
33
Osim toga, iz članka 16. stavka 1. i članka 16. stavka 3. točke (j) Uredbe 2017/1369 vidljivo je da je Komisija ovlaštena donositi delegirane akte radi dopune te uredbe, pri čemu se posebno navodi način na koji treba navesti taj razred energetske učinkovitosti i raspon razreda energetske učinkovitosti u dotičnim vizualnim oglasima i tehničkim promidžbenim materijalima, „uključujući čitljivost i vidljivost”.
34
Dakle, obveza dobavljača i prodavatelja proizvoda da navedu taj razred energetske učinkovitosti i raspon razreda energetske učinkovitosti u svojim vizualnim oglasima ili tehničkim promidžbenim materijalima proizlazi iz članka 6. Uredbe 2017/1369, dok je svrha delegiranih akata koji se donose na temelju članka 16. te uredbe samo da se pobliže odredi način na koji ti dobavljači i prodavatelji moraju provesti takvo navođenje.
35
Stoga treba zaključiti da sama obveza provođenja takvog navođenja proizlazi izravno iz članka 6. prvog stavka točke (a) Uredbe 2017/1369, tako da ona te dobavljače i prodavatelje obvezuje čak i ako za dotičnu skupinu proizvoda nije donesen nikakav delegirani akt na temelju članka 16. te uredbe.
36
Točno je da u slučaju kad takav delegirani akt nije donesen, „relevantni delegirani akt” u smislu članka 6. prvog stavka točke (a) te uredbe podrazumijeva – u skladu s odredbama članka 16. stavka 1. u vezi s člankom 20. stavkom 4. prvim podstavkom Uredbe 2017/1369 – delegirani akt koji se za dotičnu skupinu proizvoda donosi prije svega na temelju Direktive 2010/30, koja je usvojena prije Uredbe 2017/1369.
37
Međutim, članak 20. stavak 4. drugi podstavak Uredbe 2017/1369 određuje da se obveze koje proizlaze iz te uredbe primjenjuju na skupine proizvoda koje su uređene delegiranim aktima donesenima, među ostalim, na temelju Direktive 2010/30.
38
Stoga, čak i pod pretpostavkom da je delegirani akt bio donesen na temelju Direktive 2010/30, ali da pritom nije bila predviđena obveza dobavljača i prodavatelja proizvoda da navedu njegov razred energetske učinkovitosti i raspon razreda energetske učinkovitosti koji je prikazan na oznaci dotične skupine proizvoda u svojim vizualnim oglasima ili tehničkim promidžbenim materijalima, ta se obveza i dalje primjenjuje na dobavljače i prodavatelje tog proizvoda na temelju članka 6. prvog stavka točke (a) Uredbe 2017/1369.
39
Ako delegirani akt donesen na temelju članka 10. Direktive 2010/30 ne spominje navedenu obvezu, on po definiciji ne može precizirati način na koji ti dobavljači i prodavatelji moraju navesti razred energetske učinkovitosti dotičnog proizvoda i raspon razreda energetske učinkovitosti koji je prikazan na oznaci dotične skupine proizvoda u svojim vizualnim oglasima ili tehničkim promidžbenim materijalima.
40
U konkretnom slučaju, skupina proizvoda kućanske pećnice i nape uređena je Delegiranom uredbom br. 65/2014 donesenom na temelju članka 10. Direktive 2010/30. Međutim, kao što je sud koji je uputio zahtjev naveo u odgovoru na zahtjev suda za dostavljanje informacija, u toj se delegiranoj uredbi ne propisuje obveza tih dobavljača i distributera da u svojim vizualnim oglasima i tehničkim promidžbenim materijalima navedu raspon razreda energetske učinkovitosti. Nadalje, iako se u njoj predviđa obveza navođenja razreda energetske učinkovitosti u tim oglasima i promidžbenim materijalima, kao što to proizlazi iz njezina članka 3. stavka 1. točke (a) podtočki iv. i v., članka 3. stavka 1. točke (b) podtočaka iv. i v., članka 4. stavka 1. točaka (c) i (d) i članka 4. stavka 2. točaka (c) i (d), u nijednoj drugoj njezinoj odredbi se ne precizira način na koji takvo navođenje treba biti provedeno.
41
U tim okolnostima, i sve dok na temelju članka 16. Uredbe 2017/1369 nije donesen nikakav delegirani akt za skupinu proizvoda koja obuhvaća kućanske pećnice i nape, valja zaključiti da navedeni dobavljači i prodavatelji imaju određenu diskrecijsku slobodu u pogledu načina na koji će navesti razred energetske učinkovitosti i raspon razreda energetske učinkovitosti u svojim vizualnim oglasima i tehničkim promidžbenim materijalima.
42
Međutim, to se diskrecijsko pravo ne može koristiti bez ograničenja.
43
Naime, prvo, iz članka 3. stavka 1. točke (a) podtočke i., članka 3. stavka 1. točke (b) podtočke i. te članka 3. stavka 3. točaka (a) i (b) Delegirane uredbe br. 65/2014 u bitnome proizlazi da svaka pećnica i kućanska napa mora biti isporučena s oznakom na kojoj su navedene informacije u formatu navedenom u Prilogu III. točkama 1. i 2. te delegirane uredbe. Konkretno, u točkama 1.1.1. do 1.1.3., 2.1.4., 2.2. i 2.3. tog priloga određuje se način na koji razred energetske učinkovitosti dotičnog proizvoda i raspon razreda energetske učinkovitosti koji je prikazan na oznaci dotične skupine proizvoda moraju biti navedeni na njegovoj oznaci, i to u pogledu položaja, formata, veličine, fonta i boje. Prema tome, prilikom korištenja diskrecijskog prava navedenog u točki 41. ovog rješenja dotični dobavljači i prodavatelji moraju – u mjeri u kojoj je to moguće imajući u vidu prirodu, značaj i poslovne ciljeve njihovih oglasa i promidžbenih materijala – uzeti u obzir takav prikaz.
44
Drugo, u članku 16. stavku 3. točki (j) Uredbe 2017/1369 određeno je da u delegiranim aktima koji se donose na temelju te uredbe treba precizirati način navođenja razreda energetske učinkovitosti određenog proizvoda i raspona razreda energetske učinkovitosti koji je prikazan na oznaci određene skupine proizvoda u vizualnim oglasima i tehničkim promidžbenim materijalima, „uključujući čitljivost i vidljivost”. Prema tome, u slučaju ako dobavljači i prodavatelji proizvoda koriste diskrecijsko pravo navedeno u točki 41. ovog rješenja zbog toga što nije donesen delegirani akt na temelju navedene uredbe, oni ipak moraju osigurati da razred energetske učinkovitosti tog proizvoda i raspon razreda energetske učinkovitosti koji je prikazan na oznaci dotične skupine proizvoda budu navedeni čitljivo i vidljivo u svojim vizualnim oglasima i tehničkim promidžbenim materijalima. Takav ih zahtjev može navesti da odustanu od prikazivanja tih razreda i raspona razreda energetske učinkovitosti na isti način kako se koristi na oznaci te skupine proizvoda, u slučaju kad zbog prirode, značaja i poslovnih ciljeva dotičnog oglasa ili promidžbenih materijala takav prikaz ne bi dao čitljiv i/ili vidljiv rezultat.
45
Treće, iz uvodnih izjava 5. i 8. Direktive 2010/30 te uvodnih izjava 2. i 10. Uredbe 2017/1369 razvidno je da cilj pružanja točne, relevantne i usporedive informacije o konkretnoj energetskoj potrošnji proizvoda povezanih s energijom putem standardizirane oznake energetske učinkovitosti koju trgovac mora staviti na određeni proizvod pridonosi zaštiti dotičnog potrošača. Informiranje tog potrošača o energetskoj učinkovitosti dotičnih uređaja prilikom njihova korištenja i o energetskoj potrošnji tih uređaja povezanih s energijom, što navedenom potrošaču omogućuje da donese informiranu odluku, osnovni je cilj tih akata Unije (vidjeti u tom smislu presude od 11. svibnja 2017., Dyson/Komisija, C‑44/16 P, EU:C:2017:357, t. 64. i od 25. srpnja 2018., Dyson, C‑632/16, EU:C:2018:599, t. 33.).
46
Prema tome, prilikom korištenja diskrecijskog prava navedenog u točki 41. ovog rješenja dobavljači i prodavatelji proizvoda moraju osigurati da prosječni potrošač koji je uobičajeno obaviješten i postupa s dužnom pažnjom i razboritošću može lako utvrditi razred energetske učinkovitosti tog proizvoda i raspon razreda energetske učinkovitosti koji je prikazan na oznaci dotične skupine proizvoda, na način da bude obaviješten o potrošnji energije tog proizvoda, da tu potrošnju može usporediti s potrošnjom proizvoda iz iste skupine koji se nude u drugim vizualnim oglasima ili drugim tehničkim promidžbenim materijalima te na taj način eventualno donijeti informiranu odluku u pogledu kupnje.
47
Četvrto, iz uvodne izjave 10. Uredbe 2017/1369 također proizlazi da je, kada je riječ o rasponu razreda energetske učinkovitosti navedenih na oznaci dotične skupine proizvoda, zakonodavac Unije želio zadržati na toj oznaci postojeći raspon boja, od tamnozelene do crvene boje, kao osnovu za informiranje korisnika. Osim toga, opće je poznato da je načelo da se slova koja označavaju različite razrede energetske učinkovitosti i njihove raspone navode u simbolu strelice čija boja u pozadini odgovara boji odnosnog slova, kao što je to posebno vidljivo iz Priloga III. točaka 1. i 2. Delegirane uredbe br. 65/2014, prihvaćeno u svim aktima Unije koji uređuju označavanje energetske učinkovitosti. Budući da su potrošači već odavno upoznati s tom ljestvicom boja i tim simbolom strelice, u slučaju ako se dotični proizvođači i prodavatelji u okviru korištenja diskrecijskog prava navedenog u točki 41. ovog rješenja odluče za grafički prikaz tih razreda i raspona u svojim vizualnim oglasima i tehničkim promidžbenim materijalima, oni u najmanju ruku moraju poštovati navedenu ljestvicu i navedeni simbol. Međutim, zahtjev u pogledu boje se iz objektivnih razloga ne može primjenjivati ako su dotični oglas ili promidžbeni materijali tiskani jednobojno.
48
Iz razmatranja navedenih u točkama 43. do 47. ovog rješenja proizlazi da, sve dok nije donesen delegirani akt za skupinu proizvoda kućanske pećnice i nape na temelju članka 16. Uredbe 2017/1369, dobavljači i prodavatelji proizvoda iz te skupine moraju – kako bi dotičnom potrošaču pružili jasne informacije o potrošnji energije tog proizvoda te kako bi on mogao lako izvršiti usporedbu i donijeti informiranu odluku u pogledu kupnje – u svojim vizualnim oglasima i tehničkim promidžbenim materijalima navesti razred energetske učinkovitosti tog proizvoda i raspon razreda energetske učinkovitosti na isti način kako je prikazano na oznaci dotične skupine proizvoda, pod uvjetom da je takav prikaz i dalje čitljiv i vidljiv imajući u vidu prirodu, značaj i poslovne ciljeve tih oglasa i promidžbenih materijala.
49
Ako takav prikaz nije izvediv, ti se dobavljači i prodavatelji u svakom slučaju moraju odlučiti za istoznačan prikaz koji ispunjava zahtjeve u pogledu informiranja potrošača na koje se podsjeća u točkama 46. i 48. ovog rješenja, te zahtjeve u pogledu čitljivosti i vidljivosti predviđene u članku 16. stavku 1. i članku 16. stavku 3. točki (j) Uredbe 2017/1369.
50
Primjera radi – ne dovodeći pritom u pitanje druga moguća rješenja – oni mogu čitljivo i vidljivo navesti razred energetske učinkovitosti dotičnog proizvoda i raspon razreda energetske učinkovitosti koristeći izraz koji je lako razumljiv za prosječnog potrošača koji je uobičajeno obaviješten i postupa s dužnom pažnjom i razboritošću, poput „[r]azred energetske učinkovitosti ovog modela/proizvoda je [relevantno slovo] na ljestvici od [prvo slovo] do [zadnje slovo]”, ili pak navesti slovo dotičnog razreda energetske učinkovitosti na strelici čija pozadina mora biti u boji slova koje odgovara rasponu razreda energetske učinkovitosti, te pored te strelice pojasniti doseg raspona koristeći napomenu ili istoznačni simbol koji je takvom potrošaču lako razumljiv. Položaj, veličinu i font tih natpisa treba odabrati na način da potonji budu čitljivi i vidljivi te da stoga za navedenog potrošača jasno proizlaze iz dotičnog oglasa ili promidžbenih materijala. Ako se ti dobavljači i prodavatelji odluče za simbol strelice, oni se mogu inspirirati grafičkim prikazom koji je Komisija prihvatila u delegiranim uredbama donesenima na temelju članka 16. Uredbe 2017/1369 za druge skupine proizvoda, kako je prikazan u točki 18. ovog rješenja.
51
Slijedom navedenih razloga, na postavljena prethodna pitanja valja odgovoriti kako slijedi:
–
članak 6. prvi stavak točku (a) Uredbe 2017/1369 treba tumačiti na način da su dobavljači i prodavatelji proizvoda dužni u svojim vizualnim oglasima ili tehničkim promidžbenim materijalima za određeni model tog proizvoda navesti njegov razred energetske učinkovitosti i raspon razreda energetske učinkovitosti koji je prikazan na oznaci dotične skupine proizvoda, u slučaju kad je ta skupina proizvoda uređena delegiranim aktom donesenim na temelju Direktive 2010/30, a ne delegiranim aktom donesenim na temelju Uredbe 2017/1369;
–
ako se u tom delegiranom aktu ne određuje način na koji navedeni dobavljači i prodavatelji moraju izvršiti takvo navođenje, i sve dok nije donesen delegirani akt za dotičnu skupinu proizvoda na temelju članka 16. Uredbe 2017/1369, oni moraju navesti taj razred energetske učinkovitosti i taj raspon razreda energetske učinkovitosti u svojim vizualnim oglasima i tehničkim promidžbenim materijalima na isti način kako je prikazano na oznaci te skupine proizvoda, pod uvjetom da je takav prikaz i dalje čitljiv i vidljiv imajući u vidu prirodu, značaj i poslovne ciljeve tih oglasa i promidžbenih materijala;
–
ako takav prikaz nije izvediv, navedeni se dobavljači i prodavatelji u svakom slučaju moraju odlučiti za istoznačan prikaz koji ispunjava zahtjeve u pogledu informiranja potrošača te zahtjeve u pogledu čitljivosti i vidljivosti kako proizlaze iz Uredbe 2017/1369.
Troškovi
52
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka.
Slijedom navedenog, Sud (osmo vijeće) odlučuje:
Članak 6. prvi stavak točku (a) Uredbe (EU) 2017/1369 Europskog parlamenta i Vijeća od 4. srpnja 2017. o utvrđivanju okvira za označivanje energetske učinkovitosti i o stavljanju izvan snage Direktive 2010/30/EU
treba tumačiti na način da su:
dobavljači i prodavatelji proizvoda dužni u svojim vizualnim oglasima ili tehničkim promidžbenim materijalima za određeni model tog proizvoda navesti njegov razred energetske učinkovitosti i raspon razreda energetske učinkovitosti koji je prikazan na oznaci dotične skupine proizvoda, u slučaju kad je ta skupina proizvoda uređena delegiranim aktom donesenim na temelju Direktive 2010/30/EU Europskog parlamenta i Vijeća od 19. svibnja 2010. o označivanju potrošnje energije i ostalih resursa proizvoda povezanih s energijom uz pomoć oznaka i standardiziranih informacija o proizvodu, a ne delegiranim aktom donesenim na temelju Uredbe 2017/1369.
Ako se u tom delegiranom aktu ne određuje način na koji ti dobavljači i prodavatelji moraju izvršiti takvo navođenje, i sve dok nije donesen delegirani akt za dotičnu skupinu proizvoda na temelju članka 16. Uredbe 2017/1369, oni moraju navesti taj razred energetske učinkovitosti i taj raspon razreda energetske učinkovitosti u svojim vizualnim oglasima i tehničkim promidžbenim materijalima na isti način kako je prikazano na oznaci te skupine proizvoda, pod uvjetom da je takav prikaz i dalje čitljiv i vidljiv imajući u vidu prirodu, značaj i poslovne ciljeve tih oglasa i promidžbenih materijala.
Ako takav prikaz nije izvediv, navedeni se dobavljači i prodavatelji u svakom slučaju moraju odlučiti za istoznačan prikaz koji ispunjava zahtjeve u pogledu informiranja potrošača te zahtjeve u pogledu čitljivosti i vidljivosti kako proizlaze iz Uredbe 2017/1369.
Potpisi
(
*1
)	Jezik postupka: njemački